CELEX: 32020R2082
Language: sk
Date: 2020-12-14 00:00:00
Title: Vykonávacie nariadenie Komisie (EÚ) 2020/2082 zo 14. decembra 2020, ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje sa vykonávacie nariadenie (EÚ) 2019/2116

15.12.2020   
               
               
                  SK
               
               
                  Úradný vestník Európskej únie
               
               
                  L 423/18
               
            
         VYKONÁVACIE NARIADENIE KOMISIE (EÚ) 2020/2082
         zo 14. decembra 2020,
         ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje sa vykonávacie nariadenie (EÚ) 2019/2116
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 531/2012 z 13. júna 2012 o roamingu vo verejných mobilných komunikačných sieťach v rámci Únie (1), a najmä na jeho článok 6e ods. 2,
         keďže:
         
                     (1)
                  
                  
                     Na základe nariadenia (EÚ) č. 531/2012 by domáci poskytovatelia v žiadnom členskom štáte nemali od 15. júna 2017 v rámci limitov stanovených podľa politiky primeraného využívania účtovať roamingovým zákazníkom žiadne príplatky k domácim maloobchodným cenám za prijaté regulované roamingové volanie.
                  
               
                     (2)
                  
                  
                     Nariadením (EÚ) č. 531/2012 sa obmedzujú akékoľvek príplatky za prijímanie regulovaných roamingových volaní do výšky váženého priemeru maximálnych sadzieb za ukončenie volania v mobilnej sieti v celej Únii.
                  
               
                     (3)
                  
                  
                     Vo vykonávacom nariadení Komisie (EÚ) 2019/2116 (2) sa stanovuje vážený priemer maximálnych sadzieb za ukončenie volania v mobilnej sieti v celej Únii, ktorý sa má uplatňovať v roku 2020 na základe hodnôt údajov z 1. júla 2019.
                  
               
                     (4)
                  
                  
                     Orgán európskych regulátorov pre elektronické komunikácie poskytol Komisii aktualizované informácie od národných regulačných orgánov členských štátov o maximálnej úrovni sadzieb za ukončenie volania v mobilnej sieti, ktoré stanovili na základe článkov 7 a 16 smernice Európskeho parlamentu a Rady 2002/21/ES (3) a článku 13 smernice Európskeho parlamentu a Rady 2002/19/ES (4) na každom vnútroštátnom trhu za veľkoobchodné služby ukončenia hlasového volania v jednotlivých mobilných sieťach, ako aj o celkovom počte účastníkov v členských štátoch.
                  
               
                     (5)
                  
                  
                     Komisia podľa nariadenia (EÚ) č. 531/2012 vypočítala vážený priemer maximálnych sadzieb za ukončenie volania v mobilnej sieti v celej Únii, a to vynásobením maximálnej povolenej sadzby za ukončenie volania v mobilnej sieti v danom členskom štáte celkovým počtom účastníkov v ňom, sčítaním daného súčinu za všetky členské štáty a následným vydelením výslednej sumy celkovým počtom účastníkov vo všetkých členských štátoch na základe hodnôt údajov z 1. júla 2020. Pre členské štáty, ktorých mena nie je euro, je príslušným výmenným kurzom priemer za druhý štvrťrok 2020 získaný z databázy Európskej centrálnej banky.
                  
               
                     (6)
                  
                  
                     Preto je potrebné aktualizovať hodnotu váženého priemeru maximálnych sadzieb za ukončenie volania v mobilnej sieti v celej Únii.
                  
               
                     (7)
                  
                  
                     Vykonávacie nariadenie (EÚ) 2019/2116 by sa preto malo zrušiť.
                  
               
                     (8)
                  
                  
                     Podľa nariadenia (EÚ) č. 531/2012 by Komisia mala každoročne preskúmať vážený priemer maximálnych sadzieb za ukončenie volania v mobilnej sieti v celej Únii, ktorý je stanovený v tomto vykonávacom nariadení.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Komunikačného výboru zriadeného článkom 22 smernice 2002/21/ES,
                  
               PRIJALA TOTO NARIADENIE:
         
            Článok 1
            Vážený priemer maximálnych sadzieb za ukončenie volania v mobilnej sieti v celej Únii je 0,0076 EUR za minútu.
         
         
            Článok 2
            Vykonávacie nariadenie (EÚ) 2019/2116 sa zrušuje.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 172, 30.6.2012, s. 10.
         
            (2)  Vykonávacie nariadenie Komisie (EÚ) 2019/2116 z 28. novembra 2019, ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje vykonávacie nariadenie (EÚ) 2018/1979 (Ú. v. EÚ L 320, 11.12.2019, s. 11).
         
            (3)  Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (Ú. v. ES L 108, 24.4.2002, s. 33).
         
            (4)  Smernica Európskeho parlamentu a Rady 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica) (Ú. v. ES L 108, 24.4.2002, s. 7).